Kepler-37b
De Kepler-37b ass en Exoplanéit am Stärebild Lyra. De Planéit kreest ëm de Stär Kepler-37. Et ass de klengsten Exoplanéit, deen ëm en Haaptreie-Stär kreest, dee bis elo entdeckt gouf. Seng Mass a säi Radius sinn nëmme minimal méi grouss wéi déi vun eisem Äerdmound.

Entdeckung 
De Kepler-37b gouf zesumme mat de Planéite Kepler-37c an -37d vum Kepler-Weltraumteleskop entdeckt. Seng Gréisst gouf mat Hëllef vun Asteroseismologie ermëttelt. De Kepler-37 ass bis elo dee klengste Stär, bei deem déi Technik agesat gouf. Déi Method erlaabt et, d'Gréisst vun engem Planéit zimmlech genee ze bestëmmen. Seng Entdeckung gouf duerch seng kuerz Ëmlafzäit, seng relativ Hellegkeet an déi kleng Aktivitéit vu senger Sonn erméiglecht.

Donnéeën

Physikalesch Gréissten 
De Planéit läit ronn 210 Liichtjoer vun eiser Äerd ewech an huet en Duerchmiesser vun 3.900 km, also nëmmen eppes méi grouss wéi eisen Äerdmound. No der NASA huet de Planéit méiglecherweis keng Atmosphär, wouduerch och kee Liewe méiglech ass. Ausserdeem huet seng Uewerfläch nëmme Fielsen. D'Uewerflächentemperatur läit bei zirka 425 °C.

Orbital Gréissten 
Den Exoplanéit Kepler-37b ëmkreest seng Sonn op enger Distanz vu ronn 15 Millioune Kilometer mat enger Ëmlafzäit vun ongeféier 13 Deeg. Déi béid baussenzeg Planéite lafen ëm hir Sonn am Verhältnes vun 8:5 an 3:1 zum Kepler-37b.

Kuckt och 

 Lëscht vun Exoplanéiten

Exoplanéiten
Stärebild Lyra
Exoplanéiten déi mam Kepler-Weltraumteleskop entdeckt goufen
Astronomesch Objeten déi 2013 entdeckt goufen
Transitplanéiten